
Fotoreaktorok kalibrálása különféle aktinometriás módszerekkel

Kulcsszavak: aktinometria; fotokémia; fotoreaktor; Reinecke-só; [triszoxaláto-ferrát(III)]
A fotokémiában az anyagok reakcióképességét vizsgáljuk fénnyel való gerjesztés hatására. A fotokémiai reakció sebességét a kvantumhasznosítási tényezővel tudjuk számszerűsíteni, ennek a meghatározásához azonban ismerni kell a megvilágításhoz használt fényforrás fényerejét is, amit aktinometriával határozhatunk meg. 
Méréseim során végeztem aktinometriás méréseket komplexképzés nélküli aktinometriás módszerrel, mellyel meghatároztam a diódasoros spektrofotométer emittált fotonszámát és fotonenergiáját. Erre szükség van minden olyan esetben, amikor diódasoros spektrofotométert alkalmazunk fotoreaktorként egy fotokémiai reakció kinetikájának a vizsgálatához. Továbbá készítettem egy berendezést, melyben nagy intenzitású UV lámpával egészítettem ki a diódasoros spektrofotométert. Ezen a berendezésen is több aktinometriás mérést is végeztem, szintén komplexképzés nélküli módszert használva. A diódasoros spektrofotométer esetén az emittált fotonszám: ∑Nfoton = 7,72∙1014 foton/s. Az UV lámpa fényintenzitása nagyságrendileg 1014 foton/s körül volt.
Különféle aktinometriás módszereket felhasználva és összehasonlítva végeztem el a PhotoCube™ fotoreaktor fehér, UV (365 nm), viola (395 nm), kék (457 nm), valamint cián (500 nm) LED-jeinek a kalibrálását. Aktinometriás módszerek közül végeztem méréseket IUPAC módszerrel ([triszoxaláto-ferrát(III)] fotokémiai bomlása, és a képződött Fe(II) koncentrációjának a mérése o-fenantrolinnal való komplexképzést követően), a Lehóczki és munkatársai által kifejlesztett, komplexképzés nélküli módszerrel, valamint egyes LED-ek esetében (UV és viola) nagyobb koncentrációjú aktinométer-oldattal. A kapott eredmények alapján felírtam egy tapasztalati képletet, mely paraméterei minden LED esetén különböző értékeknek adódtak, és mellyel jól számolható a kalibrált LED-ekre az emittált fotonszám tényleges aktinometriás mérés elvégzése nélkül is.
Elvégeztem egy másik aktinométer, a Reinecke-só szintézisét is, amire azért lesz szükség, mert a Reinecke-só gyakorlatilag a teljes látható tartományban (400-750 nm) alkalmas aktinometriás kalibrálásra, míg a [triszoxaláto-ferrát(III)] csak 500 nm-ig alkalmazható. A Reinecke-só fotokémiai bomlását diódasoros spektrofotométerben vizsgáltam; 30 perces kinetikai mérést végeztem a komplex kálium-hidroxidos oldatával, a shutter always open funkcióját használva a spektrofotométernek. Ilyen módon 525 nm-en besugárzás hatására abszorbancia csökkenést tapasztaltam.



